Title: กฎกระทรวงการผ่อนชำระภาษีที่ดินและสิ่งปลูกสร้าง พ.ศ. 2562

กฎกระทรวง
การผ่อนชำระภาษีที่ดินและสิ่งปลูกสร้าง
พ.ศ. ๒๕๖๒[๑]

อาศัยอำนาจตามความในมาตรา
๖ วรรคหนึ่ง และมาตรา ๕๒ วรรคสองแห่งพระราชบัญญัติภาษีที่ดินและสิ่งปลูกสร้าง พ.ศ.
๒๕๖๒ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  ผู้มีหน้าที่เสียภาษีอาจขอผ่อนชำระภาษีเป็นงวดได้
โดยเงินภาษีขั้นต่ำที่จะมีสิทธิผ่อนชำระได้ต้องมีจำนวนตั้งแต่สามพันบาทขึ้นไป

ข้อ ๒  ในกรณีที่ผู้เสียภาษีประสงค์ขอผ่อนชำระภาษีในปีใด
ให้ผู้เสียภาษียื่นหนังสือขอผ่อนชำระภาษีต่อองค์กรปกครองส่วนท้องถิ่น
ณ สำนักงานหรือที่ทำการขององค์กรปกครองส่วนท้องถิ่นภายในเดือนเมษายนของปี

ข้อ ๓  การผ่อนชำระภาษี ให้แบ่งชำระได้ไม่เกินสามงวด
งวดละเท่า ๆ กัน ภายในกำหนดเวลา ดังต่อไปนี้
(๑)
งวดที่หนึ่ง ชำระภายในเดือนเมษายนของปี
(๒)
งวดที่สอง ชำระภายในเดือนพฤษภาคมของปี
(๓)
งวดที่สาม ชำระภายในเดือนมิถุนายนของปี

ให้ไว้ ณ วันที่ ๒๐ ธันวาคม พ.ศ.
๒๕๖๒
พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๕๒
แห่งพระราชบัญญัติภาษีที่ดินและสิ่งปลูกสร้าง พ.ศ. ๒๕๖๒ บัญญัติให้การชำระภาษีที่ดินและสิ่งปลูกสร้าง
ผู้เสียภาษีอาจขอผ่อนชำระเป็นงวดได้ โดยหลักเกณฑ์และวิธีการในการผ่อนชำระให้เป็นไปตามที่กำหนดในกฎกระทรวง
สมควรกำหนดหลักเกณฑ์และวิธีการผ่อนชำระภาษีเพื่อให้เกิดความสะดวกแก่ผู้เสียภาษีมากยิ่งขึ้น  จึงจำเป็นต้องออกกฎกระทรวงนี้

ชญานิศ/จัดทำ
๘ มกราคม ๒๕๖๓

[๑]
ราชกิจจานุเบกษา เล่ม ๑๓๖/ตอนที่ ๑๔๑ ก/หน้า ๑๒/๒๕ ธันวาคม ๒๕๖๒